## Albalat ressalta que l’objectiu del Consell és enfortir el sistema d’atenció a les persones majors i superar les 37.000 places en residències i centres de dia en 2026

*** La consellera de Servicis Socials visita el Centre de Dia de l’Alcúdia, el nou contracte del qual ampliarà l’estructura del centre amb més places
* La Generalitat crea sis vegades més places per a majors en dos anys que en les dos legislatures anteriors**

La consellera de Servicis Socials, Família i Infància, Elena Albalat, avança en el seu full de ruta per a enfortir el sistema d’atenció a les persones majors amb l’objectiu de superar les 37.000 places en residències i centres de dia per a persones majors en 2026.

Així ho ha recordat este dilluns, en la visita al Centre de Dia de l’Alcúdia, a on s’ha reunit amb l’equip directiu i els professionals per a conéixer la situació del centre i les necessitats dels seus 50 usuaris.

Durant la trobada, la consellera ha recalcat que este increment de places suposa disposar de 4.000 places més que a l’inici de la legislatura i és “una prioritat en la gestió actual”.

En només dos anys, la Comunitat Valenciana ha passat a disposar de més de 29.000 places per a persones majors, “sis vegades més places que en els huit anys anteriors”, la qual cosa, segons ha destacat la consellera, demostra que este Consell ha situat les polítiques per a majors en el centre de l’acció de govern “per a garantir una atenció digna, pròxima i humana, i que ningú se senta desatés”.

Per a consolidar esta tendència i aconseguir l’objectiu, la Generalitat invertix més de 85 milions d’euros en la construcció, millora i reforma de residències públiques i centres de dia i, a més, s’impulsen noves ajudes per a equipament i rehabilitació de centres que beneficien més de 100 entitats socials i ajuntaments.

“Destinem més diners que mai a la construcció i reforma de centres públics i a la licitació de contractes que feia anys que estaven caducats”, ha indicat la consellera.

**Estabilitat professional i més servicis a l’Alcúdia**

El centre de l’Alcúdia, de titularitat pública i de gestió integral per part de la Generalitat, té prevista la renovació del contracte. El nou plec ampliarà l’estructura del centre amb més places i una plantilla que ascendix a un total de 17,80 professionals i que preveu la figura del terapeuta ocupacional, “un nou servici per a les persones usuàries i, en conseqüència, un increment de la ràtio global d’atenció directa”, ha subratllat Albalat.

La consellera ha traslladat també el seu reconeixement als professionals del centre i ha assegurat que el seu departament té com a propòsit “garantir la màxima qualitat assistencial i posar fi a anys de contractes caducats, falta d’inversió i dèficit estructural de places”, al mateix temps que ha recordat que “una societat es mesura per com tracta les persones que han treballat, atés i construït el nostre present”.

Fecha: 22/12/2025